b'\n_START_ARTICLE_\nDromedarerne i Dj\xc3\xa6vlens Have\n_START_SECTION_\nHandling\n_START_PARAGRAPH_\nI et af de mest barske og golde omr\xc3\xa5der i verden, midt i Saharas \xc3\xb8rken, lever dromedarejeren Miin i en af de vestsahariske flygtningelejre. I filmen oplever vi Miins afh\xc3\xa6ngighed og k\xc3\xa6rlighed til det helt unikke dyr dromedaren. Miin er efter krigens afslutning blevet arbejdsl\xc3\xb8s. Han drager derfor til Timbuktu, og k\xc3\xb8ber sine f\xc3\xb8rste dromedarer. Miin fort\xc3\xa6ller om hans magiske tur gennem Sahara\xc3\xb8rkenen, hvor han guider efter solen og stjernerne, og ofrer en dromedar da han med guds hj\xc3\xa6lp finder en oase. Det er Miins startskud som dromedarejer. If\xc3\xb8lge Miin er dromedaren et n\xc3\xa6rmest guddommeligt dyr. Den har evner til at opfatte f\xc3\xa6nomener, som er udenfor menneskets forst\xc3\xa5else; den farer aldrig vild, har en helt ufattelig evne til at finde vandhuller, og kan m\xc3\xa6rke n\xc3\xa5r der er sandstorme eller regnvejr p\xc3\xa5 vej. Den er et af de eneste dyr, der kan overleve under de ekstremt barske omst\xc3\xa6ndigheder, og derfor er det vestsahariske folk i flygtningelejren dybt afh\xc3\xa6ngige af at spise dens k\xc3\xb8d, drikke dens m\xc3\xa6lk og bruge den til transport. Vi m\xc3\xb8der en mand, der mod alle ods, har form\xc3\xa5et at skabe et godt liv i en flygtningelejr, ved hj\xc3\xa6lp af den fantastiske dromedar. Filmen er en mands hyldest til dette n\xc3\xa6sten overnaturlige dyr.'